
REPUBLIKA HRVATSKA
PRIMORSKO-GORANSKA ŽUPANIJA
OPĆINA MALINSKA-DUBAŠNICA

JEDINSTVENI UPRAVNI ODJEL

KLASA:     013-02/26-01/1
URBROJ:   2170-26-03-26-16
Malinska,    3. kolovoza 2026.

Temeljem članka 11. stavka 2. Zakona o pravu na pristup informacijama („Narodne novine“ broj 25/13, 85/15, 69/22) i odredbi Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“ broj 140/09), Općina Malinska-Dubašnica upućuje
JAVNI POZIV
 za savjetovanje s javnošću u postupku donošenja

Odluke o izmjenama i dopunama Odluke o davanju stanova u najam

Ovim putem poziva se zainteresirana javnost koja svojim prijedlozima i sugestijama može pridonijeti donošenju kvalitetnijeg Plana. Savjetovanje s javnošću provodi se u razdoblju od 3.08.2026. do 2.09.2026.

Prijedloge, odnosno mišljenja u svezi s nacrtom akta zainteresirana javnost može dostaviti:
• osobnom dostavom u pisarnicu Općine Malinska-Dubašnica, Lina Bolmarčića 22, Malinska 
• poštom na adresu Općine Malinska-Dubašnica, Lina Bolmarčića 22, 51511 Malinska, 
• e-mailom na adresu: procelnik@malinska.hr

obvezno na obrascu u privitku ovog javnog poziva, najkasnije do 2.09.2026. godine.

Po isteku roka za dostavu mišljenja i prijedloga izradit će se i objaviti Izvješće o savjetovanju s javnošću koje sadrži zaprimljene prijedloge i primjedbe te očitovanja. Izvješće će se objaviti na službenim Internetskim stranicama Općine Malinska-Dubašnica www.malinska.hr.






OBRAZLOŽENJE

I. PRAVNI TEMELJ ZA DONOŠENJE AKTA

Pravni temelj za donošenje ove Odluke je članak 51. Zakona o najmu stanova (»Narodne novine« broj 91/96, 48/98, 66/98, 22/06, 68/18 i 105/20), članak 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članak 24. Statuta Općine Malinska – Dubašnica (»Službene novine Primorsko – goranske županije« 7/21, 39/24). 

II.	OBRAZLOŽENJE PRIJEDLOGA ODLUKE 

Predlaže se dopuna članka 21. stavka 1. Odluke o davanju stanova u najam (NN 55/24) dodavanjem nove alineje kojom se omogućuje neposredno davanje stana u najam stručnim kadrovima deficitarnih zanimanja zaposlenima ili osobama koje se zapošljavaju u javnim službama i ustanovama od posebnog interesa za stanovnike otoka Krka, zbog potrebe osiguravanja kontinuiteta pružanja usluga od javnog interesa.
Potreba za dopunom proizlazi iz zamolbe Hrvatskog zavoda za socijalni rad, Područnog ureda Krk, za pomoć u osiguravanju smještaja stručnih radnika – socijalnih radnika, čije je zanimanje već dulje vrijeme deficitarno. Zbog otežanog pronalaska odgovarajućeg kadra te visokih troškova stanovanja na otoku, Zavod se suočava sa značajnim poteškoćama u zapošljavanju i zadržavanju stručnih djelatnika, što izravno utječe na dostupnost i kvalitetu socijalnih usluga stanovnicima otoka Krka.
Hrvatski zavod za socijalni rad obavlja poslove od posebnog javnog interesa, uključujući pružanje stručne pomoći i potpore djeci, obiteljima, starijim osobama, osobama s invaliditetom i drugim korisnicima sustava socijalne skrbi, provedbu mjera zaštite prava i dobrobiti djece, poslove skrbništva te druge poslove propisane posebnim propisima.
Osiguravanje odgovarajućih uvjeta za privlačenje i zadržavanje stručnih kadrova u javnim službama od posebnog je značaja za kontinuitet i kvalitetu pružanja usluga od javnog interesa te za zaštitu prava i interesa stanovnika otoka Krka.
Predloženom dopunom stvara se pravna osnova za neposredno davanje stanova u najam stručnim kadrovima deficitarnih zanimanja u javnim službama i ustanovama kada je to potrebno radi osiguravanja kontinuiteta njihova rada i dostupnosti javnih usluga stanovnicima otoka Krka. Time se doprinosi učinkovitijem funkcioniranju javnih službi i ostvarivanju javnog interesa na području otoka Krka.

III.	PROCJENA POTREBNIH FINANCIJSKIH SREDSTVA ZA PROVEDBU AKTA

 Za provođenje ovog akta predviđena su sredstva u Proračunu Općine Malinska-Dubašnica.

PROČELNIK
Neven Matuč

